2. Kliendilepingu sõlmimine 2.1. Bürool on õigus otsustada, kas ta võtab õigusteenuse saamiseks pöördunud isiku ülesande vastu või mitte.  2.2. Büroo ei võta  ülesannet vastu, kui on ilmne, et õigusabi taotletakse seadusega vastuolus oleva huvi kaitseks või kui Kliendi nõue ei põhine seadusel või kui puudub protsessuaalne võimalus Kliendi huvide kaitsmiseks.  2.3. Büroo ei tohi samas asjas esindada või kaitsta kahte või enamat Klienti või osutada neile muud õigusteenust, kui nende isikute huvid on vastuolus. Büroo ei või osutada Kliendile õigusteenust juhul, kui esineb asjaolu, mis kahjustab või võib kahjustada advokaadi võimet tegutseda üksnes Kliendi huvides  (huvide konflikt), välja arvatud juhul, kui Büroo on sellisest asjaolust Klienti teavitanud ja Klient siiski soovib, et advokaat talle õigusteenust osutaks.   2.4. Huvide konflikti ilmnemisel keeldub Büroo õigusteenuse saamiseks pöördunud isiku ülesannet vastu võtmast.   2.5. Büroo on kohustatud kohaldama rahapesu ja terrorismi tõkestamise seadusest ning selle alusel antud õigusaktidest tulenevaid hoolsusmeetmeid. Klient on kohustatud andma Büroole kogu Büroo poolt nõutud teabe, mis on Büroole  vajalik hoolsusmeetmete täitmiseks.   2.6. Büroo on ülesande vastu võtnud, kui selle kohta on sõlmitud Kliendileping.  2.7. Üldjuhul sõlmivad Büroo ja Klient Kliendilepingu kirjalikus vormis, kasutades Büroo kliendilepingu vormi (edaspidi "Vorm").   2.8. Kliendilepingu võib sõlmida ka kirjalikult taasesitatavas vormis või suulises vormis. Kliendilepingu sõlmimist suulises vormis tõendab muuhulgas Kliendipoolne informatsioon õigusteenuse osutamiseks või arve väljastamiseks, samuti  Kliendile või tema poolt nimetatud isikule väljastatud arve tasumine.